Marts 2016

**Uddannelsesplan**

– 6 måneders journalistpraktik i Sundhedsstyrelsen

Som praktikant i Sundhedsstyrelsen vil du få et unikt indblik i sundhedsområdet, i planlægningen af det danske sundhedssystem, i den nyeste faglige viden på forebyggelsesområdet, få indsigt i strålebeskyttelsesområdet – og følge den øgede indsats på ældre- og demensområdet fra allerførste række.

Du vil samtidig få mulighed for at sætte dig ind i de politiske processer, og den faglige rådgivning, som hver dag udfolder sig i en offentlig styrelse.

I løbet af dine seks måneder i Sundhedsstyrelsen vil vi sikre, at du får prøvet en række forskellige journalistiske og kommunikationsfaglige genrer:

Presse:

Reaktivt og proaktivt pressearbejde

* Håndtere daglige pressehenvendelser, dvs hjælpe pressen til at finde den rette vinkel på deres historier, finde den rette fagmedarbejder, der kan besvare journalisternes spørgsmål
* Hjælpe fagmedarbejdere med at formulere skriftlige svar, rådgive om bedst mulig kontakt til pressen, sparre med fagmedarbejdere før interviews
* Udarbejde presseberedskab på særlige issues
* Pro-aktivt pressearbejde, fx ifm kampagner, eller særlige indsatser/aktiviteter. Målet er at lade praktikanten stå for mindst en kampagne under forløbet
* Pressebriefinger. Med jævne mellemrum arrangerer Sundhedsstyrelsen briefinger for pressen, med et særligt tema. Her vil praktikanten få mulighed for at deltage i både planlægning og gennemførelse af arrangementet.

Intern Kommunikation:

* Sundnet er Sundhedsstyrelsens intranet. Sitet skal i det nye år igennem en opdatering. Praktikanten ventes her at kunne yde et væsentligt bidrag både som leverandør af indhold, men også som kreativ medspiller ved udviklingen af nye tiltag. Praktikanten vil her få mulighed for at prøve kræfter af med intern kommunikation i alle dets aspekter.
* Samtidig vil redaktionsarbejdet på Sundnet kræve stor og hyppig interaktion med alle ansatte og enheder/sektioner – også enkelte ’eksterne’ i koncernen. Så det giver mange muligheder for samarbejde med forskellige fagligheder og fornemmelse for snitflader, foruden brug af kreativitet i formidling via interviews, foto/videofilm, reportager og medvirken ved diverse kalender-aktiviteter.

Hjemmeside/web:

* Sundhedsstyrelsen.dk bliver efter nytår et selvstændigt site, når Lægemiddelstyrelsen og Styrelsen for Patientsikkerhed flytter over på egne sites. Siden skal i den sammenhæng relanceres, og store dele af indholdet skal omskrives. Praktikanten vil her få mulighed for at stifte bekendtskab med CMS-systemet, og arbejde med Sundhedsstyrelsens eksterne kommunikation, som retter sig mod et bredt spektrum af målgrupper: fra den enkelte borger, over sundhedspersoner, patientorganisationer og til Christiansborg.

Sociale medier:

* Sundhedsstyrelsen er pt kun til stede på Twitter. I første halvår 2016 skal udarbejdes strategier for både kommunikations- og pressearbejdet, og praktikanten vil her få mulighed for at deltage i overvejelser, udarbejdelse og planlægning af strategier.

Medietræning:

* I løbet af foråret forventer vi at afvikle mindst et kursus for udvalgte medarbejdere i Sundhedsstyrelsen. Praktikanten vil kunne deltage i arbejdet med at udarbejde spørgsmål og relevante cases til øvelserne.

Tidsplan for de 6 måneder:

Uge 31: intro

Uge 32-34: intranet (sundnet)

Uge 35-37: web

Uge 38-40: presse

Uge 41-44: intranet (sundnet) (inklusive evt.efterårsferie)

Uge 45-47: web

Uge 48-50: presse

Uge 51-52: jul

Uge 1-4 2017: fleksibelt – evt. selvvalgt projekt

Som udgangspunkt vil den første tre-ugers periode på hvert af de tre områder bestå af sidemandsoplæring, mens praktikanten i den anden tre-ugers periode vil få ansvar for egne opgaver.

Vi vil desuden tilbyde dig sparring, hjælp til idéudvikling og kritisk, men kærlig feedback. I det daglige fra den ansvarlige kollega. Praktikantvejlederen vil en gang om ugen samle op og sammen med praktikanten gennemgå ugen, der gik.

Kommunikationsmedarbejder Lone Asp-Poulsen har ansvaret for Sundnet, Sundhedsstyrelsens intranet. Hun vil stå for feedbacken i de to perioder, som praktikanten gennemfører på sundnet.

Webredaktør Daniel Hermansen vil give løbende feedback i de to perioder, hvor praktikanten er tilknyttet hjemmesiden.

Angående pressearbejdet vil både presseansvarlig Tina Gustavsen og specialkonsulent Lotte Bælum løbende give feedback og tilbyde sparring.

Presseansvarlig Tina Gustavsen er praktikantvejleder, og står for den overordnede feedback og sparring. Og vil i samarbejde med praktikanten ved praktikperiodens begyndelse udarbejde en plan for faste evalueringssamtaler, og afholdelse af praktikantdage.

Sundhedsstyrelsen er medlem af Praktikantalliancen, som er et netværk for mindre praktiksteder i København. I den forbindelse vil praktikanten løbende blive inviteret til forskellige faglige arrangementer.

Uddannelsesplanen skal betragtes som en rammeaftale. Den kan naturligvis justeres afhængig af ønsker/behov.

Umiddelbart inden praktikperiodens begyndelse, vil praktikanten modtage et program for introugens indhold. Ansvaret for introugen deles mellem medarbejderne i Sundhedsstyrelsens kommunikations/pressesekretariat.